### Beslutninger

5.1. Orientering om status på organisationsændring i Magistratsafdelingen for Teknik og Miljø

Direktøren orienterede om en række ændringer i bemandingen ved Magistratsafdelingen for Teknik og Miljø samt nogle ønskede tilpasninger i forhold til kommunikationen mellem udvalgets medlemmer og forvaltningen.

5.2. Brabrand naturbro

Forvaltningen orienterede om en lokal ildsjæl, der har taget initiativ til etablering af en bro, som skal forbinde naturområder i [adresse]. Det har tidligere været et beslutningsforslag i byrådet i 2021. Forslaget er belyst af forvaltningen og er vurderet i forhold til økonomi. Der har ikke været afsat kommunale midler til projektet, men borgeren har mulighed for at søge midler andre steder.

Med udgangspunkt i oplægget drøftede udvalget muligheden for, at kommunen i denne type situationer eventuelt kunne vejlede borgere om fundraising.

5.3. Bådpladser ved [adresse]

Forvaltningen orienterede om prisregulering af bådpladserne.

Med udgangspunkt i orienteringen drøftede udvalget muligheden for differentieret betaling. Forvaltningen undersøger mulighederne for en eventuel tilpasning.

5.4. Snerydning

Byrådsmedlem Mik Rasmussen deltog i udvalgets drøftelse.

Udvalget og forvaltningen anerkendte den store indsats, som medarbejderne konkret har ydet i forbindelse med snerydningen.

Forvaltningen præsenterede et kort oplæg om situationen og om vinterregulativet. Forvaltningen understregede, at der skal evalueres og at fremadrettede prioriteringer på området skal behandles på det politiske niveau.

Herefter stillede udvalgets medlemmer en række spørgsmål. Forvaltningen undersøger den bedst mulige måde at besvare spørgsmålene på. Der blev i den forbindelse stillet forslag om et ekstraordinært virtuelt møde.

Spørgsmål fra udvalget:

• Ville flere penge og mere materiel have hjulpet i den konkrete situation?

• Havde det kunnet forebygge ispanser?

• Hvordan fungerer det med erstatningsansvar?

• Hvordan prioriteres fortove og cykelstier?

• Hvordan kan en eventuel opsparing eller pulje hjælpe næste gang, det her sker?

• Hvordan kan vi skabe en struktur, så der fremadrettet er en større økonomi til rådighed i lignende situationer?

• Kan vi lave en bedre plan for en kommende ”ikke-almindelig” vinter?

• Kan vi have flere aftaler med private vognmænd eller entreprenører?

• Kan vi næste gang få hjælp i form af materiel fra andre kommuner, hvis de ikke er så hårdt ramt?

• Hvilke datakilder bruger Magistratsafdelingen for Teknik og Miljø, når de vurderer håndtering af vejrfænomener?

• Det opleves som en udfordring, at borgere bevæger sig ud i trafikken, selv om de opfordres til at lade være. Kan vi kommunikere om vilde vejrhændelser på en ny måde?

• Kan vi eventuel lukke nogle veje ned, hvis noget lignende sker igen – for så at rydde dem ordentligt, inden de genåbnes?